2010
Tapahtumia > Heinäkuu

1. heinäkuuta – Eduskunta myönsi äänin 120–72 Teollisuuden Voima Oyj:lle ja Fennovoima Oy:lle luvat kahden uuden ydinvoimalan rakentamiseksi Suomeen. Kaksi kansanedustajaa äänesti tyhjää ja viisi oli poissa äänestyksestä. Edellisen voimalan sijoituspaikka oli Eurajoen Olkiluoto, jälkimmäisestä kilpailivat Ruotsinpyhtään, Pyhäjoen ja Simon kunnat.
1. heinäkuuta – Euroopan unionin puheenjohtajuus siirtyi Espanjalta Belgialle.
2. heinäkuuta – Varatuomari Risto Kuisma nousi eduskuntaan Tommy Tabermannin tilalle. Kuisma oli pudonnut eduskunnasta vuoden 2007 vaaleissa.
4. heinäkuuta – Puolassa järjestettiin presidentinvaalien toinen kierros, jonka voitti Bronisław Komorowski.
6. heinäkuuta – Kaksi miestä kuoli ja yksi haavoittui vakavasti ampumavälikohtauksessa hampurilaisravintolan edustalla Porvoossa. Kolmas uhri kuoli vammoihinsa sairaalassa. Juuri elinkautisesta vankeudesta ehdonalaiseen vapauteen päässyt ampuja ja uhrit eivät tunteneet toisiaan entuudestaan.
10. heinäkuuta – Rosetta-luotain lensi asteroidi 21 Lutetian ohi 3 162 kilometrin etäisyydeltä.
12. heinäkuuta – Sveitsi päätti olla luovuttamatta elokuvaohjaaja Roman Polańskia Yhdysvaltoihin, jossa hänet oli määrätty pidätettäväksi vuonna 1977 tekemänsä seksuaalirikoksen vuoksi.
13. heinäkuuta – Kuuban entinen johtaja Fidel Castro esiintyi ensimmäisen kerran useaan vuoteen julkisesti Kuuban televisiossa esitetyssä haastattelussa. Haastattelu ajoittui tai ajoitettiin yhteen kymmenien kuubalaisten toisinajattelijoiden vapauttamisen kanssa, johon Castro ei kuitenkaan ottanut kantaa. Castro varoitti maailmaa uhkaavasta ydinsodasta Yhdysvaltain ja Israelin sekä Iranin välisen ydinasekiistan vuoksi.
13. heinäkuuta – Microsoft lopetti Windows 2000 ‑käyttöjärjestelmän Excented-tuen.
15. heinäkuuta – Argentiinasta tuli ensimmäinen Latinalaisen Amerikan maa, ja kymmenes maailmassa, joka laillisti (ei-kirkollisen) homoavioliiton. Esitys hyväksyttiin senaatissa äänin 33–27 melkein 15 tunnin keskustelujen jälkeen.
15. heinäkuuta – Intian hallitus hyväksyi uuden symbolin Intian rupialle.
16. heinäkuuta – Kuopion asuntomessut avattiin. Messut ovat auki 15. elokuuta asti.
22. heinäkuuta – Haagin YK:n kansainvälinen tuomioistuin ICJ antoi neuvoa-antavan päätöksen, jonka mukaan Kosovon itsenäistyminen ei rikkonut kansainvälistä oikeutta. Päätös syntyi äänin 10–4. Serbia ilmoitti, ettei se siitä huolimatta tunnusta koskaan Kosovon itsenäisyyttä. Tähän mennessä Kosovon oli tunnustanut 69 maata, ml. Yhdysvallat ja 22 maata 27:stä EU:n jäsenvaltiosta.
25. heinäkuuta – Wikileaks vuosi julkisuuteen yli 90 000 sisäistä raporttia Yhdysvaltojen osallisuudesta Afganistanin sodassa vuosina 2004–2010.
26. heinäkuuta – punakhmerien vankilanjohtaja Duch tuomittiin 30 vuoden vankeuteen.
27. heinäkuuta – Islanti aloitti jäsenyysneuvottelut Euroopan unionin kanssa.
28. heinäkuuta – Ranska ilmoitti hajottavansa laittomat romanileirit ja karkottavansa muista EU-maista tulleet romanit, jotka rikkovat lakia. Päätös tehtiin presidentti Nicolas Sarkozyn kokoon kutsumassa kriisikokouksessa, joka järjestettiin Saint-Aignanin kylän poliisiasemalle tehdyn hyökkäyksen ja Grenoblen mellakoiden jälkeen. Sisäministeri Brice Hortefeux'n mukaan maassa on noin 300 laitonta leiriä tai vallattua taloa.
28. heinäkuuta – Suomen Partiolaisten 6. Finnjamboree, Kilke alkoi Evolla, Hämeenlinnassa.
29. heinäkuuta – Joensuun lentoasemalla Liperissä mitattiin Suomen kaikkien aikojen lämpöennätys +37,2 astetta. Venäjältä oli levinnyt Itä-Suomeen erittäin lämmin ilmavirtaus. Edellinen ennätys oli 35,9 astetta, ja se oli mitattu Turussa 9. heinäkuuta 1914. Myös Joensuun Linnunlahdessa mitattu 36,8 astetta ylitti tämän vanhan ennätyksen. Edellisenä päivänä Lahdessa mitattiin 35,0 astetta. Tätä ennen lämpötila oli noussut 35 asteeseen vain kaksi kertaa.
30. heinäkuuta – Ennätyksellistä hellettä seurasi yön aikana voimakas syöksyvirtaus ja ukkosmyrsky, Asta-myrsky, jotka aiheuttivat suurta aineellista tuhoa etenkin Savonlinnan seudulla. Voimakkaat tuulenpuuskat kaatoivat puita maanteille ja rautateille sekä rakennusten ja autojen päälle.
31. heinäkuuta – Chelsea Clinton meni naimisiin Marc Mezvinskyn kanssa.